## L’IVIA organitza la IV Jornada Postcollita de Cítrics en col·laboració amb Agrobank i Poscosecha.com

*** L’11 de setembre tindrà lloc a València esta trobada anual entre la comercialització, la indústria, la distribució i la investigació, un fòrum de discussió entre els principals actors de la cadena de valor
* Es faran ponències científiques, una anàlisi comercial i tècnic de la campanya anterior i es presentaran les previsions i novetats comercials en postcollita per a la pròxima campanya citrícola**

L’Institut Valencià d’Investigacions Agràries (IVIA), organisme autònom de la Conselleria d’Agricultura, Aigua, Ramaderia i Pesca, organitza, juntament amb AgroBank i la web Poscosecha.com, la IV Jornada Postcollita de Cítrics que tindrà lloc dijous que ve, 11 de setembre, a València.

L’objectiu de la jornada és que siga un punt de trobada anual entre la comercialització, la indústria, la distribució i la investigació, i un fòrum de discussió entre els principals actors de la cadena de valor.

Per a fer-ho, es realitzaran ponències científiques, una anàlisi comercial i tècnica de la campanya anterior i es presentaran les previsions i novetats comercials en postcollita per a la pròxima campanya citrícola.

La presentació de la jornada serà a càrrec de Vicente Tejedo, secretari autonòmic d’Agricultura, Aigua, Ramaderia i Pesca de la Conselleria d’Agricultura de la Generalitat; Alejandro Tena, director de l’Institut Valencià d’Investigacions Agràries (IVIA); María Bernardita Pérez Gago, investigadora del Centre de Tecnologia Postcollita (CTP) de l’IVIA; Carlos Alberto Campos, director d’AgroBank Comunitat Valenciana i Alicia Namesny, CEO de Poscosecha.com.

A més s’abordaran qüestions com l’anàlisi comercial de la campanya anterior i la previsió per a la campanya següent, novetats en certificació en el sector citrícola: petjada de carboni, petjada hídrica, ciberseguretat, reptes i problemàtica postcollita en el magatzem en la campanya 2025, mentres que la primera ponència porta per títol ‘Del camp a la taula: aspecte, aroma, sabor i textura, així es construïx la qualitat’. El programa complet es pot consultar en [IV Jornada Postcollita de Cítrics](https://www.poscosecha.com/iv-jornada-poscosecha-de-citricos).

**Etapa clau en la cadena de valor**

Tal com recorden els organitzadors, la Comunitat Valenciana, principal zona productora i exportadora de cítrics a Espanya, “és també un referent en innovació i desenrotllament tecnològic per al sector”. La postcollita s’ha consolidat com una etapa estratègica en la cadena de valor, fonamental per a mantindre la qualitat, reduir pèrdues i ampliar el calendari de comercialització.

En la passada edició van participar més de 700 persones, incloent tècnics i gerents dels principals magatzems de cítrics de totes les àrees citrícoles hispanoparlants del món, investigadors, exportadors, especialistes d’empreses líders en subministraments postcollita, comercialitzadors i públic en general.

Per això, subratllen des de Poscosecha.com, la web de referència sobre tecnologia de conservació, processament i envasament de fruites, hortalisses i ornamentals, “esta jornada s’ha consolidat com un punt de trobada anual essencial per a la comercialització, la indústria, la distribució i la investigació, funcionant com un fòrum de discussió entre els principals actors de la cadena de valor”.

Fecha: 07/09/2025